google/wiki40b huggingface dataset:
The Compleat Beatles

The Compleat Beatles er en samling bestående av to notehefter med samtlige sanger spilt inn av The Beatles og diverse intervjuer og artikler om gruppen, og en to timer lang dokumentar som går kronologisk gjennom karrieren til bandet.. Fram til nyere materiale kom med blant annet The Beatles Anthology, var dette den definitive filmen om bandet. Tittelen benytter det arkaiske «Compleat» i stedet for «complete», muligens som et spill på stavemåten på Beatles (ikke Beetles).
Dokumentaren er regissert av Patrick Montgomery og fortalt av skuespiller Malcolm McDowell. Den inkluderer intervjuer med kilder som sto The Beatles nær, deriblant George Martin, Alan Williams, Bob Wooler (DJ på Cavern Club, musikkjournalsit Bill Harry og musikerne Gerry Marsden, Billy J. Kramer, Marianne Faithfull, Billy Preston og Tony Sheridan. Filmen inkluderer også arkivfilm av intervjuer med medlemmene av the Beatles og Brian Epstein.
Den ble vist på kino den 1. februar 1984.
Valborg Sønstevold

Bakgrunn og familie

Valborg Sønstevold var datter av lærer Johan Kristian Hansen Sønstevold og Jørgine Elisabeth Sønstevold (1852-1935). Hun ble født på Vang i Hedmark, men allerede i 1891 er familien flyttet til Trondheim og i 1900 hadde Sønstevold bosatt seg i Kristiania. Hun tok eksamen artium i 1910 og ble cand.philol. i 1920 med en avhandling om Marx og Engels. Hovedoppgaven ble utgitt av Arbeiderpartiet samme år.

Historiker

Etter fullført hovedfag var hun medarbeider for verket Kristianias historie som ble utgitt av Edvard Bull. Sønstevold fullførte det siste bindet etter Bulls død i 1932. Hun var også bidragsyter til verket Den norske bokhandelens historie av Harald Tveterås.
Militærdistrikt (Russland)

Et militærdistrikt i Russland er en territoriell, militæradministrativ oppdeling for landstyrker, marine og luftstyrker i fredstid. Oppgaven er styrkeproduksjon, utvikling av taktikk og operasjonelle ferdigheter i krig samt utvikling av garnisoner og annen infrastruktur for de stående styrker i fredstid. I krig, forhøynet beredskap og i krise, settes en fellesoperasjonell strategisk kommando (Objedinjonnije Strategitsjeskije Komandovanii — OSK).
De la grammatologie

De la grammatologie er en bok av den franske filosofen Jacques Derrida, først publisert i 1967 av Les Éditions de Minuit. Of Grammatology, den engelske oversettelsen gjort av Gayatri Chakravorty Spivak, ble først publisert i 1976 av Johns Hopkins University Press. En korrigert versjon av denne oversettelsen ble publisert i 1998.
De la grammatologie er antagelig Derridas viktigste verk og bidrog til å introdusere hans tanker til en større publikum. Det inneholder en bred undersøkelse av arbeidene til Claude Lévi-Strauss, Ferdinand de Saussure, og Jean-Jacques Rousseau. Derrida tar også opp arbeidene til Étienne Condillac, Louis Hjelmslev, Edmund Husserl,Roman Jakobson, Gottfried Wilhelm Leibniz, André Leroi-Gourhan, og William Warburton. De la grammatologie introduserte også mange av de konseptene som Derrida ville tar for seg i senere arbeider, særlig i relasjon til lingvistikk og skrivning.
De la grammatologi er en av tre bøker som Derrida publiserte i 1967 og som bidrog til å etablere hans omdømme. De to andre var La voix et le phénomène (Paris: Presses Universitaires de France, 1967), oversatt til engelsk som Speech and Phenomena (Evanston: Northwestern University Press, 1973, trans. David B. Allison), og L'écriture et la différence (Paris: Seuil, 1967), oversatt som Writing and Difference (London & New York: Routledge, 1978, trans. Alan Bass).
Strioderes

Utseende

En middelsstor, kraftig, litt blank, rødbrun trebukk. Antennene er karakteristiske: det første og særlig det tredje leddet er oppsvulmede, klubbeformede, mens de ytre leddene er tynne og korte. Hele antennen er betydelig kortere enn kroppen. Pronotum er rektangulært, bredere enn langt. Dekkvingene har markerte, stumpvinklede "skuldre" og er jevnbrede, med gulaktige skjell som dekker den bakre delen, danner et bredt skråbånd foran denne, og er spredt utover resten av vingen. Det er også en del gule skjell på pronotum.

Utbredelse

Arten er bare kjent fra Peru.
Dassenøya

Dassenøya er en sørafrikansk øy i Atlanterhavet. Øyen ligger omtrent 10 kilometer vest for Yzerfontein, og 55 kilometer nord for Cape Town. Den flat øya er omtrent 3.1 kilometer lang fra nordvest til sørøst, og 10 kilometer bred, med et areal på omtrent 2.73 km². Øya har blitt erklært som et naturreservat.
Øyas geologiske struktur består av granitt som er tildekket med sand. Deler av granittstrukturen langs kysten består av store runde stener som stikker ut over sanden. Selv om mindre ferskvannssjøer dannes om vinteren, er det generelt sett lite ferskvann på øya.
Med unntak av østsiden, er hele Dassenøya omringet av rev, og flere skip har gått på grunn i området rundt og forårsaket til dels store oljeutslipp. Oljesølet har i sin tur blant annet hatt en svært negativ påvirkning på bestanden av kappingviner, som hekker der. Arten er endemisk for det sørvestre Afrika, og sterkt truet av utryddelse ifølge IUCNs rødliste.
IPSC Handgun World Shoots

IPSC Handgun World Shoot er håndvåpen-verdensmesterskapet til International Practical Shooting Confederation (IPSC), og består av flere dager med skyting over minst 30 forskjellige løyper hvor de beste pistol- og revolverskytterne fra hele verden konkurrerer om verdensmestertittelen. Håndvåpen-VM arrangeres hvert tredje år på en rotasjonssykel med de to andre IPSC-disiplinene rifle og hagle.
Nordmannen Jan Foss vant i 1976 Norges første VM-tittel i under World Shoot II i Salzburg, Østerrike. Den andre norske VM-tittelen ble tatt i 2014 av Hilde Nakling da hun ble verdensmester i divisjonen Standard Lady under World Shoot i Florida, USA.

Verdensmestre

Følgende er en liste over tidligere og nåværende verdensmestere.
Nothomorpha

Utseende

Små (3 - 7 millimeter), matte, litt knudrete praktbiller. Disse artene har gjerne ikke metalliske farger og er emer eller indre brunlige. Hver dekkvinge har en skarp lengderibbe.

Levevis

De voksne billene besøker gjerne blomster. Forøvrig er ingenting kjent om biologien.

Utbredelse

Slekten er utbredt i sørlige og sørvestlige deler av Sør-Afrika og Namibia.
Hvor?

«Hvor?» er en norsk sang. Melodi og tekst ble skrevet av Arne Bendiksen. Den var ett av bidragene til Melodi Grand Prix 1964, den norske uttagingen til Eurovision Song Contest 1964 i København i Danmark.
Sangen ble framført på norsk av Jan Høiland med lite orkester og så på nytt av Inger Jacobsen med stort orkester. Den endte på en fjerdeplass med 52 poeng.
Gilly Gilbert skrev den engelskspråklige teksten. Den engelske tittelen er «Where».
Neoscelis longiclava

Utseende

En middelsstor, svart gullbasse med lange bein. Kroppen er ganske blank. Antennenes klubbe er lengre enn stammen. Hannen har et kort, i spissen kløvet horn i pannen og en foroverrettet pigg på hver side av dette. Føttene på forbeina er nesten glatte og hårløse på undersiden.

Levevis

Arten lar seg fange i feller med frukt som åte.

Utbredelse

Arten er utbredt i sørlige og sentrale deler av Mexico.
Victoria (Australia)

Historikk

Etter at kolonien New South Wales ble opprettet i 1788 var Australia delt i en østlig halvdel kalt New South Wales og en vestlig halvdel kalt New Holland administrert fra Sydney. Den første europeiske bosetningen i området som senere ble til Victoria kom i oktober 1803 ved Sullivan Bay ved Port Phillip-bukta. Bosetningen besto av 308 straffanger, 51 soldater, 17 frie bosettere, 12 lokaladministratorer, en misjonær og hans kone. De ble sendt fra England på HMS «Calcutta» på grunn av frykt for at franskmennene, som hadde drevet kartlegging i området, skulle opprette en bosetning der og utfordre britiske krav på kontinentet.
Den neste bosetningen var Portland på vestkysten. Melbourne ble grunnlagt i 1835.
Fra den første bosetningen var området rundt Melbourne kjent som Port Phillip District, en lokalstyrt del av New South Wales. I 1851 utskilte britiske myndigheter Victoria fra New South Wales og opprettet den som en egen koloni.
I 1851 ble det oppdaget gull i nærheten av Ballarat og senere ved Bendigo. Gull ble også funnet flere andre stedet i Victoria. Dette satte igang det et av verdens største gullrush. Kolonien vokste kjapt, både i befolking og økonomisk betydning. I løpet av ti år sjudoblet befolkingen seg fra 76000 til 540000.
Antarktis

Antarktis er området rundt Sørpolen. Navnet kommer fra det greske sammensatte ordet Antarktiké (Aνταρκτική), som betyr «omvendt av Arktis». Navnet Antarktis benyttes på norsk også noe ukorrekt om kontinentet Antarktika, og vice versa.
Likesom Arktis har Antarktis lave temperaturer året rundt, særlig omkring juni måned når der er mørkt døgnet rundt på grunn av vinteren. Om sommeren omkring desember er det lyst døgnet rundt.
Definisjonen for grensen til Antarktis er uklar. Noen benytter den antarktiske konvergens, et skille mellom kaldt havvann i sør og varmt havvann i nord, som naturlig grense. Denne grensen svinger mellom 50° og 60° sørlig breddegrad. Antarktistraktaten gjelder opp til 60° sørlig bredde. Den sørlige polarsirkel benyttes også som en grense.
Antarktistraktaten ble undertegnet i 1959 av tolv land; idag har 45 land undertegnet traktaten. Traktaten forbyr militære aktiviteter og gruvedrift, støtter vitenskapelig forskning, og beskytter Antarktis' økosone. Pågående undersøkelser blir foretatt av mer enn 5000 vitenskapsmenn fra mange nasjoner og med forskjellige forskningsinteresser.
Navnet Antarktis er en latinisert versjon av det greske sammensatte ordet Αntarktiké (Aνταρκτική), betyr «motsatt av Arktis». Antarktikas toppnivådomene er .aq.

Geografi

Antarktis omfatter kontinentet Antarktika, som har et areal på 14,4 millioner km². Det er plassert på den sørlige halvkulen, nesten helt sør for den sørlige polarsirkelen, og er omkranset av Sørishavet. Mer enn 99,5 % av kontinentet er dekket av is, med en gjennomsnittlig tykkelse på minst 1,6 kilometer.

Geologi

Antarktika består av prekambriske bergarter som er rester etter superkontinentet Gondwana. I vest er grunnfjellet dekket av omdannede mesozoiske sedimenter og intrudert av vulkansk materiale. Havbunnen omkring kontinentet består av basalt som er dannet som følge av havbunnsspredning.

Polarforskning

Norsk Polarinstitutt driver den helårsbemannede forskningsstasjonen Troll i Antarktis. Flere andre institutter driver forskning på stasjonen, blant andre Norsk institutt for luftforskning (NILU), som har en luftmålestasjon på Troll. Den ornitologiske feltstasjonen Tor er en bistasjon til Troll, og ligger ca. 100 km lengre mot øst. Totalt har om lag 30 land tilsammen rundt 60 forskningsstasjoner i Antarktis.

Territorialkrav i Antarktis

Territorialkrav i Antarktis er underlagt Antarktistraktaten, som skal sikre at kontinentet ikke bli brukt til finansiell eller militær vinning for administrerende land.
Australia har det største territorialkravet i Antarktis. Norge har siden 1939 gjort krav på området Dronning Maud Land på ca. 2,7 mill. km². Argentinas, Storbritannias og Chiles krav overlapper, og har ført til uoverensstemmelser.
Australia, Frankrike, New Zealand, Norge og Storbritannia har gjensidig anerkjent hverandres krav.
Telemarkskanalen

Båter

Passasjerbåtene MS «Henrik Ibsen» og MS «Victoria» går per 2018 i turisttrafikk fra Skien til Dalen (og Dalen Hotell) i Tokke kommune. Båtene tar på sine daglige turer opp og ned kanalen avstikkeren inn Sundkilen til Kviteseidbyen. MS «Victoria» har trafikkert Telemarkskanalen siden 1882.

Tusenårssted

Kanalen er Telemarks tusenårssted.

Fredning

Bandak–Norsjøkanalen ble fredet som teknisk kulturminne av riksantikvaren 19. juni 2017. I tillegg til selve kanalkonstruksjonen er også seks sluser og åtte kaier med i ferdningen.

Annet

Søndag 26. august 2012 sendte NRK programmet Telemarkskanalen minutt for minutt.
Skivesnegler

Utseende

Skivesneglene gjenkjennes lett på skallet som er skiveformet, det vil si at spiralene (vridningene) ligger «inne i hverandre», flatt, og gjør skallet flatt. Det er ikke kjegleformet som en kremtopp.
Skallet er smalt og høyt, som en skive. Det er snodd mot venstre i motsetning til de fleste andre snegler som har høyrevridd skall.  Å lese et skall vil si å holde det på en spesiell måte slik at antall vridinger kan telles og høyden kan måles. Åpningen skal vende mot deg og toppen opp. De fleste skal er høyrevridde, men noen (skivesnegler og blæresnegler) er venstrevridde.  Mål er skallhøyde og nummer er vridninger.  Lungeåpningen er på venstre side. De norske artene av skivesnegler er mellom 3 og 35 millimeter lange.
Alle skivesnegler har hemoglobin i blodet og har derfor en mer eller mindre gjenkjennelig rød farge.

Levevis

Skivesnegler finnes i ferskvann, og er ikke så følsomme i forhold til vannkvaliteten.  Noen kan leve i litt hardt vann og andre overlever også i lett brakkvann.
De legger gjennomsiktige egg innkapslet i faste, geleaktige klaser på planter, steiner og andre objekter.
Nils Vogt

Liv og virke

Nils Vogt er født og oppvokst på Bislett i Oslo.
Han debuterte på scenen ved Teatret Vårt i Molde i 1972, hvor han var ansatt til 1973, og igjen fra 1975 til 1978. Han var ved Den Nationale Scene fra 1974–1975, og igjen fra 1982–1986. Fra 1978-82 ved Rogaland Teater og fra 1986 ved Oslo Nye Teater.
Han er utdannet ved Statens Teaterhøyskole.
Ved Teatret Vårt medvirket han i blant annet i William Shakespeares Tvillingene, og ved Den Nationale Scene i stykket Bellmann, Blomsten, Baby og Bruden. Ved Rogaland Teater markerte han seg som komedieskuespiller i blant annet Scapino etter Molière. Ved Oslo Nye Teater har han hatt en lang rekke komiske roller, blant annet hovedrollen i Woody Allens Bogart og jeg og i hva som betegnes som en gnistrende komisk rolleinnsats i Shakespeares Vintereventyret. I 1997 var han sentral i farsen Penga eller livet på Chateau Neuf. 
I 2007 var han regissør av stykket Kona eller livet! som ble spilt i Chateau Neuf i Oslo.
Vogt ble tildelt hedersprisen under Komiprisen 2011.

TV og film

Vogt hadde sin filmdebut 1973 i filmen Brannen, og har videre hatt biroller i filmer som Hustruer – ti år etter (1985), Ute av drift (1992) og Fredrikssons fabrikk - The movie (1994).
Det er imidlertid på TV han har gjort seg mest bemerket. Vogt fikk oppmerksomhet for sine tidlige samspill med Øivind Blunck og for sin komikk i NRK-portrettet Helt Nils, der han blant satiriserte over en samlivsterapeut og psykiater som selv var utsatt for samlivsproblemer. Mest oppmerksomhet har han likevel fått for rollen som Karl i komiserien Mot i brøstet og spin-off-seriene Karl & Co og Karl III, alle tre skrevet av manusforfatteren Tore Ryen. Det var særlig i Mot i brøstet at Vogt fikk sitt store gjennombrudd som komiker i Norge på 90-tallet, og med seg på laget hadde han Arve Opsahl og Sven Nordin. I 1994 var han med i Chateau Neufs oppsetning Rett I Lomma. Etter at disse seriene tok slutt har han, siden 2004, blant annet vært å se i rollen som den følsomme skuespilleren Lars i komiserien Hos Martin.
I 2007 var han sentral i farsen F@anget på nettet hvor han har regi og hovedrolle, mens han i 2008 hadde regi på dramaserien Hotel Cæsar på TV 2. Vogt startet som skuespiller i samme serie, Hotel Cæsar, i januar 2011 i rollen som karakteren «Arnfinn Lycke».
Vogt har også lånt bort stemmen sin i videospillet Drømmefall – Den lengste reisen.
Adios Amigo

Adios Amigo er et musikkalbum med Bjøro Håland, utgitt i 1980. Albumet lå 16 uker på VG-lista og endte med 11.-plass som beste plassering.
Otradnoje, Priozersk rajon

Otradnoje (russ.: Отрадное, finsk: Pyhäjärvi) et er tettsted i Priozersk rajon i Leningrad oblast, Russland. Tettstedet ligger på Det karelske nes. Navnet Otradnoje ble tildelt i 1948.
Før 1944 var Pyhäjärvi en finsk kommune i Viborgs län. Kommunen hadde 3&503&8128&8 128 innbyggere i 1939.
Spor i landskap

Spor i landskap er et musikkalbum med Anne Karin Kaasa, utgitt i 2010.
De gamle visene – bind 1-5

«De gamle visene» er en serie bøker gitt ut av Forlaget For Alle, med Nils Johan Rud som redaktør, i perioden 1972 til 1983, basert på stoff som tidligere hadde vært trykt i «Magasinet for Alle».
I 1954 ble Nils Johan Rud og Alf Prøysen enige om at de skulle prøve å samle inn det som de mente måtte være i behold, på trykk eller håndskrevet i skrivebøker av den store viseskatten. Bladet «Magasinet for Alle» hadde vist seg i mange tilfeller å være en god kanal for å finne «det tapte», og Alf Prøysen etterlyste da gamle skillingsviser og skillingstrykk gjennom bladet. Det slo til langt over alle forventninger – og redaksjonen fikk innsendt flere tusen gamle viser. I løpet av 9 år presenterte bladet «Magasinet for alle» en utvalgt vise i hvert nummer, med kommentar av Alf Prøysen selv til noen av dem. Samlingen ble så pass rik og sjelden, at Svenska Visarkiven ut fra ren forskningsverdi utarbeidet en egen index på de visene som ble presentert i bladet i perioden 1954-1962.
Etterhvert presenterte Rud disse visene også ut i bokform, i den rekkefølgen de ble presentert i bladet.
Lucanus sericeus

Kjennetegn

En stor (hannen 37-80 millimeter), kraftig, brunsvart til svart hjortebille, kroppen for det meste dekket med gulaktig bestøvning. Mandiblene hos hannen er kraftige og krumme, med en bakovverettet tann nær roten, også med en liten tann omtrent to tredjedeler ute. De knebøyde antennene har vanligvis en fire-leddet vifte. Pannen har en buet tverrkjøl. Hodets side og bakhodet har markerte, høye kjøler hos store hanner og hodet er svært bredt, minst en og en halv gang så bredt som pronotum. Beina er mørke.

Utbredelse

Arten er kjent fra Thailand, Laos og Vietnam.
Ángel Di María

Klubbkarriere

Di María begynte sin karriere som ungdomsspiller i Torito i 1991 til 1992 da han begynte å spille for Rosario Central i 1992, og han gikk gradene i klubben frem til han fikk sin debut på førstelaget i 2005. Etter å ha spilt for Central i to sesonger, hvor han spilte over 30 seriekamper og bidro med fire mål, ble han solgt til Benfica i slutten av juli 2007. Og etter at han storspilte i 2009 sesongen gjorde at Manchester United og Real Madrid prøvde å sikre seg Midtbanespilleren, Real Madrid vant til slutt kampen om Di María
Den 26. august 2014 meldte Di María overgang fra Real Madrid til Manchester United FC, hvor han skrev under på en femårskontrakt. Med en overgangssum verdt £59,7 millioner pund ble dette også ny klubbrekord og ny britisk rekord i overgangssum. Han fikk draktnummer sju, som tidligere hadde blitt brukt av klubblegender som George Best, David Beckham og Christiano Ronaldo. Han hadde store forventninger knyttet til seg I Manchester, men til tross for en bra start i klubben klarte han ikke å leve opp til forventningene. Etter bare et år i klubben ble han solgt videre til Paris Saint-Germain FC. Han hadde stor suksess i de to første sesongene i Paris, men har etterhvert slitt med spilletid etter at klubben signerte spillere som Neymar Junior og Kylian Mbappe i 2017.

Internasjonal karriere

Di María står (per 1. juni 2010) notert for åtte kamper og én scoring for Argentina, som han blant annet vant gull med under OL i Beijing i 2008. Hans første scoring for Argentina kom i en vennskapskamp mot Canada den 24. mai 2010. I mai 2010 ble han tatt ut i den argentinske troppen til VM i fotball 2010 av landslagstrener Diego Maradona som én av 23 spillere.
Han ble tatt ut i Argentinas tropp til VM i fotball 2018 i Russland.
Olgastretet

Olgastretet er et havstykke i Barentshavet som ligger øst for Barentsøya, vest for Svenskøya (del av Kong Karls Land) og sør for Nordaustlandet på Svalbard. Olgastretet er avgrenset i nord mellom Arnesenodden på Svenskøya og Kapp Bessel på Barentsøya. I sør er Olgastretet avgrenset mellom Kapp Hammerfest på Svenskøya og Kapp Melchers på Edgeøya.
Nordøst for Olgastretet ligger Erik Eriksenstretet og i vest mellom Barentsøya og Edgeøya ligger Freemansundet.
Olgastretet er inntil 220 meter dypt.
Olgastretet er oppkalt etter Storhertuginne Olga Nikolaevna av Russland (1822–92), senere dronning av Württemberg etter sitt giftemål med kong Karl I av Württemberg (1864–91) i 1846.
Vaigat kommune

Vaigat kommune var en kommune på Grønland. Den eksisterte fram til 1973. Per 1970 bodde det 1 037 innbyggere i kommunen. Kommunen lå på østkysten av øya Disko, nord for Ilulissat (Jakobshavn) på fastlandet. Qullissat, der det ble drevet kullgruve, var kommunens sentrum. Kullgruven ble nedlagt og byen fraflyttet i 1972. Etter at kommunen ble oppløst i 1973, omfattet Qeqertarsuaq kommune hele øya Disko og Imerissoq.
Ishockey-VM 1985

Referat

Sovjetunionen var som vanlig den dominerende nasjonen og gikk ubeseiret gjennom grunnspillet. Både USA og Canada ble slått med store marginer, og mens vertsnasjonen Tsjekkoslovakia ytet større motstand ble de stadig slått 1-5. Turneringen var dessuten historisk da Sovjetunionen for første gang siden 1969 spilte uten målvakten Vladislav Tretjak. Ut over russerne kvalifiserte Tsjekkoslovakia, USA og Canada seg til finalerunden. USA, takket være det flotte målvaktspillet til John Vanbiesbrouck, sørget blant annet for en overraskende 4–3-seier over Canada - for første gang hadde et amerikansk lag (bestående halvt av NHL-spillere og halvt av college-spillere) slått et fullt profesjonelt canadisk lag fylt med NHL-spillere.
Mens Sovjetunionen hadde vært dominerende i gruppespillet så ville det i stedet være Tsjekkoslovakia og Canada som skulle kjempe om gullet. Etter en jevn kamp tapte Sovjetunionen 1-2 til Tsjekkoslovakia, og to dager senere tapte de 1-3 til Canada. USA ble slått med henholdsvis 11–2 og 3-2, og dermed så var kampen mellom Tsjekkoslovakia og Canada en reell finalekamp hvor vinneren sikret gullmedaljen. 
Jiří Šejba åpnet kampen med en scoring 5:24, og tsjekkerne vant perioden 1-0. Canada utliknet med en scoring 45 sekunder inn i andre periode av Steve Yzerman, som ble svart av Šejba to minutter senere. Canada utliknet igjen ved 26:34, denne gang av Richard Vaive. I midten av perioden fikk canadierne en gyllen mulighet for å komme i ledelsen med et powerplay, men en feilpasning sørget for tsjekkoslovakisk kontring, og Šejba sørget for 3-2-ledelse og et hat-trick. Et minutt og 44 sekunder inn i tredje periode sørget D. Rusnák for 4-2 i et overtallspill. Canada hadde dog ikke oppgitt kampen ennå, og et mål av Scott Stevens under ett minutt senere ga canadierne håp. Men da Jiří Lála satte 5-3-målet 1 minutt og 13 sekunder før slutt var kampen avgjort, og Tsjekkoslovakia vant dermed sin sjette gullmedalje. Sovjetunionen sørget for bronsemedalje etter en dominerende 10-3-seier.
Turneringen var en skuffelse for Sverige. Etter en andreplass i Canada Cup i 1984 var forventningene høye, men svenskene måtte etter dårlige resultater spille i nedrykksgruppen for første gang noen sinne. Selv om at de overlevde i A-gruppen var en sjetteplass i VM (bak nabolandet Finland det dårligste resultatet siden 1931.
For Canada var VM en suksess, og spilte stadig om gullmedaljen den siste dagen (som i siste ende gikk til Tsjekkoslovakia). Allikevel var andreplassen var landets beste plassering siden de returnerte til VM i 1977. Dessuten vakte NHL-spilleren Mario Lemieux stor interesse blant tsjekkerne (som av historiske grunner ikke heiet på Sovjetunionen) grundet sitt spill i VM.
Esquilino

Esquilino er en bydel (rione) i Roma. Esquilino er området mellom jernbanestasjonen og Via Merulana sørøstover til San Giovanni in Laterano og Villa Wolkonsky. Midt i bydelen ligger Piazza Vittorio Emanuele II med metrostasjon. Bydelen har navn etter Esquilinhøyden.
Esquilino ble skilt ut som egen bydel fra Monti i 1921.
Groix

Groix (Île de Groix; Enez Groe på bretonsk) er en øy nordvest i Frankrike i departementet Morbihan i Bretagne. Øya er 8 km lang og 3 km bred og dekker et areal på 15 km². den har et folketall på 2 275 (1999). Groix ligger få kilometer utenfor Lorient. Daglig går det flere båtturer mellom Lorient og Groix.
Det ligger flere små landsbyer på øya. I nord er det høye klipper mot havet, mens sørkysten har sandstrender i isolerte viker. Øya er et naturreservat og mange forskjellige sjøfugler holder til på øya.